text: Paris le 13 de Avril 1652.
  Dimanche dernier les deputés du Parlement revindrent icy de la Cour peu satisfaict, la royne n'ayant voulu permettre, qu'on ouvrit le pacquet, que mr le President Nemond presenta au Roy; les lettres de Bourdeaux disent que le Comte de Harcourt est maistre de toute la Guienne à la reserve de Bourdeaux et de 5 ou 6 autres villes.
  Mr de Chasteauneuff est arrivé en ceste ville et a rendu ses devoirs à S.A.R., avec laquelle il y a eu une longue conference. Lundy dernier le sr de Saugeon, Capne des gardes de son altesse Royalle, partit d'icy pour aller trouver Mademoiselle, à laquelle il porta la provision de gouvernante absolute de tout l'appanage de mr son pere, à l'exclusion de mr Sourdis. Le mesme jour on apprit la premiere nouvelle de l'enlevement fait par mr le Prince de 4 quartiers de l'avant garde des trouppes de la Cour, commandées par le Maral de Hocquincourt, et ce par un valet de chambre du duc de Nemours, envoyé icy pour avoir un chirurgien qui allast à Chastillon sur Loing pour y panser son maistre qui estoit blessé d'un coup de pistolet, au deffaut des reins; made de Nemours y est allée trouver son mary, et a mené le sr le Large tres fameux chirurgien.
  Mardy dernier sur les neuff heures du matin un ayde de camp de monsr le Maral de Camp de l'armée de S.A.R. arriva icy, qui confirma la premiere nouvelle, mais n'apporta pas les particulairités de ladte defaite, seulement que cela s'estoit faict la nuict du samedy au dimanche, 7 de ce mois, et qu'il ne s'estoit sauvé qu'environ 80 hommes de cette avant-garde, qui consistoit en plus de 4000 hommes, tant cavallerie qu'infanterie, tous ayants esté tués ou faits prisonniers et le bagage pris. Ceste nouvelle fust incontinent espandu par Paris, qui causa de la joye aux uns et de la tristesse aux autres, mais le
  nombre des premiers sans comparaison plus grande que celuy des derniers.
  Le mesme jour son A.R. eut nouvelles que le duc de Lorraine estoit party de Bruxelles pour venir en deça. Que le Comte de Ligneville estoit arrivé avec les trouppes au deça de la Chapelle. Que le Marquis de Fauge venoit avec les siennes pour se joindre à luy, et que ce Duc venoit sans condition, simplement pour assister le duc d'Orleans et sa soeur; mais comme on cognoit l'humeur et l'esprit dudt duc de Lorraine, on aura de la peine à croire ceste nouvelle, qu'on ne le voye à Paris.
  Le mesme jour on a eu icy de lettres de Lyons du 5 de ce mois, qui portent que la Cour y avoit envoyé pour scavoir si on l'y recevroit; les bourgeois firent responce que le Roy y seroit le bien venu, mais point le Cardl Mazarini.
  Mecredy le sr de Haucourt arriva en ceste ville, depesché de mr le Prince à S.A.R. à laquelle il presenta une lettre de creance dudt Prince, la suppliant d'adjouster foy à tout ce que ledit sr de Haucourt luy racconteroit de ce qui s'estoit passé à la deffaite du Maral d'Hocquincourt.
  Hier sur les 4 heures apres midy mrs les Princes et duc de Beaufort arrivèrent en ceste ville fort peu accompagnés, et furent descendre au palais d'Orleans, ou ils furent receus de leur A.R. avec une joye et des tendresses incroyables. Un grand nombre de bourgeois se trouvèrent la, pour les voir qui tesmoignèrent un contentement indicible de leur venue en ceste ville. Ce matin S.A.R. et mr le Prince ont esté au Parlement, ou ils ont protesté qu'ils mettront armes bas aussi tost que le Cardal Masarin sera hors de France.